Det Økonomiske og Sociale Udvalgs udtalelse om »Kommissionens forslag til Rådets beslutning om ændring af beslutning 93/389/EØF om en overvågningsmekanisme for emissionen af CO2 og andre drivhusgasser i Fællesskabet« () (97/C 89/03)

Rådet for Den Europæiske Union besluttede den 17. oktober 1996 under henvisning til EF-traktatens artikel 130 S at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede José Ignacio Gafo Fernández til ordfører. Sektionen vedtog sin udtalelse den 7. januar 1997.

Det Økonomiske og Sociale Udvalg vedtog på sin 342. plenarforsamling af 29.-30. januar 1997, mødet den 29. januar 1997, enstemmigt følgende udtalelse.

1. Indledning

1.1. Det foreliggende forslag sigter mod at forbedre og supplere den nuværende overvågningsmekanisme for menneskeskabte gasemissioner som menes at forårsage global opvarmning. Denne overvågningsmekanisme blev etableret med Rådets beslutning 93/389/EØF ().

1.2. De foreslåede forbedringer består først og fremmest i at udvide overvågningen, således at den ikke kun omfatter CO2, men også andre drivhusgasser, der ikke er omfattet af Montreal-protokollen, og gasser, der kunne tænkes at blive medtaget i nye protokoller i tilknytning til FN's rammekonvention om klimaændringer. Desuden er det hensigten at forbedre medlemsstaternes indberetningssystemer vedrørende de nationale overvågningsprogrammer, idet der kræves en opgørelse over emissioner fordelt på kilder og de såkaldte dræn () samt oplysning om de vedtagne og påtænkte foranstaltninger til begrænsning af emissionerne i fremtiden.

1.3. Inddragelsen af flere gasser og kravet om flere oplysninger i de nationale programmer er forbedringer, som vil gøre det muligt at videreføre overvågningssystemet til referenceårene 2005, 2010 og 2020.

2. Generelle bemærkninger

2.1. ØSU støtter fuldt ud dette forslag.

2.2. ØSU støtter endvidere de foreslåede frister for overvågning, der skulle gøre det muligt at få et bedre kendskab til emissionerne af drivhusgasser, samt vurderingen af de nationale planer, der skal sikre, at EU's globale mål om stabilisering af disse emissioner nås.

2.3. ØSU vil dog fremsætte nogle bemærkninger, som kan gøre det lettere at gennemføre Rådets beslutning.

2.4. Den vigtigste bemærkning vedrører fremgangsmåden for måling af de menneskeskabte drivhusgasemissioner og drænenes afbødende effekt. ØSU er indforstået med, at målingen skal baseres på den metode, som Det Mellemstatslige Panel om Klimaændringer (IPCC) er ved at udvikle, men da den ikke præciseres nærmere, forekommer det uklart, om metoden vil være klar til tiden, og om medlemsstaterne vil være i stand til at indføre den inden for den frist, der fastsættes i beslutningen.

2.5. Det ser ud til, at man i øjeblikket koncentrerer sig om at harmonisere fremgangsmåderne for vurdering af emissionsopgørelser, som er baseret på Corinair's statistikker, men at der ikke sker nogen harmonisering af fremskrivningsmetoderne. ØSU understreger derfor, at der er behov for en fælles, entydig metode, som gør det muligt at foretage en præcis vurdering af de nationale emissioner fordelt på kilder og af deres følger over 5, 10 og 20 år med hensyn til GWP (det globale opvarmningspotentiale), samt af effekten af de afbødende foranstaltninger, der gennemføres i de enkelte medlemsstater.

2.6. I forslaget henvises der flere steder til de sundhedsskadelige ozon-prækursorer. Det burde præciseres, at der er tale om »ozon i troposfæren«, således at offentligheden kan skelne den fra »ozon i stratosfæren«. I sidstnævnte tilfælde forsøger man jo at hindre ozonlagets forsvinden ved at forbyde anvendelsen af de produkter, der nedbryder det.

2.7. I artikel 6 bør Det Økonomiske og Sociale Udvalg også nævnes blandt de institutioner, der skal modtage rapporten om evalueringen af fremskridtene.

Bruxelles, den 29. januar 1997.

Tom JENKINS

Formand for Det Økonomiske og Sociale Udvalg

() EFT nr. C 314 af 24. 10. 1996, s. 11.

() EFT nr. L 167 af 9. 7. 1993.

() Dræn: naturlige drivhusgasreceptorer, som omdanner drivhusgasserne og derved neutraliserer deres indvirkning på klimaet.